

**مراتب الدّعوة الإسلاميّة**

**So Manga Pankat o Panolon a Islam**

(al Khutbah 41)

Ki: Alim, Hassanor M. Alapa

al Murshid al Am

al Insan Islamic Assembly of the Philippines

إِنَّ الْحَمْدَ لِلَّـهِ نَحْمَدُهُ وَنَسْتَعِينُهُ وَنَسْتَغْفِرُهُ وَنَعُوذُ بِاللَّـهِ مِنْ شُرُورِ أَنْفُسِنَا وَسَيِّئَاتِ أَعْمَالِنَا مَنْ يَهْدِهِ اللَّـهُ فَلاَ مُضِلَّ لَهُ وَمَنْ يُضْلِلْ فَلَنْ تَجِدَ لَهُ وَلِيًّا مُرْشِدًا, وَأَشْهَدُ أَلاَّ إِلَهَ إِلاَّ اللَّـهُ وَحْدَهُ لاَ شَرِيكَ لَهُ وَأَشْهَدُ أَنَّ مُحَمَّدًا عَبْدُهُ وَرَسُولُهُ ، اللَّهُمَّ َصَلِّ وَسَلِّمْ وَبَارِكْ عَلَى مُحَمَّدٍ صَلَّى اللهُ عَلَيْهِ وَسَلَّمَ وَعَلَى آلِهِ وَصَحْبِهِ وَمَنِ اهْتَدَى بِهَدْيِهِ إِلَى يَوْمِ الدِّينِ ... وَبَعْدُ:

فَيَاعِبَادَ اللَّـهِ يَقُولُ الْحَقُّ تَبَارَكَ وَتَعَالَى فِي الْقُرْآنِ الْكَرِيمِ:

قُلْنَا اهْبِطُوا مِنْهَا جَمِيعًا فِإِمَّا يَأْتِيَنَّكُمْ مِنِّي هُدًى فَمَنْ تَبِعَ هُدَايَ فَلاَ خَوْفٌ

عَلَيْهِمْ وَلاَ هُمْ يَحْزَنُونَ (البقرة 31)

Innalhamda lillāhi nahmaduhu wa nastaīnuhu wa nastagfiruh, wa na’ūdubillāhi min shurūri anfusinā wa sayyiāti a’mālinā, man yahdihillāhu falā mudhillalahu, wa may yudhlil falan tajida lahu waliyyan murshidā, wa ash’hadu allā ilāha illallāhu wahdahu lā sharīka lahu, wa ash’hadu anna Mohammadan abduhu wa rasūluh, Allāhumma salli wa sallim wa bārik alā Mohammadin sallallāhu alayhi wa salallama wa alā ālihi wa sahbihi wa manihtadā bihad’yihi ilā yawmidd dīn wa ba’du:

Fayā ibādallāhi, Yaqūlul Haqqu Tabāraka wa Ta’ālā fil Qur’ānil Karīm:

Qulnah bitū minhā jamīan fa’immā ya’tiyannakum minnī hudan faman tabi’a hudāya falā khawfun alayhim wa lā hum yahzanūn (al Baqarah 31).

So langowan a podipodi a go so samporna’ a bantog na rk o Allāh (سُبْحَانَهُ وَتَعَالَى), bantogn tano Skaniyan go mamangni tano ron sa tabang, a go mangni tano Ron sa sapngan Iyan so manga dosa tano, go lomindong tano ko Allāh (سُبْحَانَهُ وَتَعَالَى) phoon ko manga antiyor o manga ginawa tano, a go so pangararata o manga galbk tano, sa taw a toroon skaniyan o Allāh (سُبْحَانَهُ وَتَعَالَى), na da’ a makadadag on, na sa taw a dadagn iyan na di nka dn mitoon sa salinggogopa iyan a phakatoro’ on.

[**http://www.alkhutbah.com**](http://www.alkhutbah.com)

**Manga Oripn o Allah:**

Mataan a aya mala’ a galbk a inipaliogat o Islam na so kanggalbka ko Panolon sii ko Allāh a giyanan i lalan ko kasimbaa on sa ontol a mapiya. Misabap ko panolon na siogo’ so manga Sogo’ a go piakatoron so manga kitab ka an manggonana’o so manosiya ko lalan a mathitho sa matoon iyan so Kadnan iyan.

**So Kathangn ko Pagltan a Dowa a Pankat:**

Piakarinayag tano a so manga pankat o panolon na tlo: Kapamakatokaw a go katharagombalay a go kanggolalan. Na sii ko oriyan o kiapayaga tano ko pankat a kapamakatokaw, a go sii ko da tano pn kabandinga ko pankat a katharagombalay, na khatoon tano a pd sa patoray a kathangn tano sa tangn a di mathay, sa gdamn tano ron so manga katampar a kagiginawa’i a go so kapagadn sa kagdam a phan’gl ka an tano kamataani so manga pangindaw a mazizimalaw sii ko pankat a katharagombalay a go kapagiyasa’.

Mataan a so kapitl o galbk a go so kapnd o atastanggongan a go so kala’ o taragombalay a so khabayaan tano so kambagbagri ron na khabaloy tano niyan a pkhadianka’ tano so kala’ o kaphagiyasaa ko pizakatawan a Muslim odi’ na so manga mama o panolon a khimbobonayon, a patot kiran so kaawidi ko sarig a go so katonaya on sii ko bontal a lbi a tarotop, balabaw ron amay ka katokawan tano a so kambalaya ko manga mama na mapitl a go mala’ a di so kambalaya ko manga panaktan (factory).

Mataan a giyanka’i a panolon na da’ a khapakay ron a rowar ko taw a mialiyot iyan a kata’o so langowan a katampar iyan, a go inibgay niyan on so langowan a piromasayan iyan a pd ko ginawa niyan a go so tamok iyan a go so waqto niyan a go so kapipiya ginawa niyan, sa di ron phakasonggod so kapanamar a go so kapromasay inonta bo’ igira miadakp o panolon sa miyaagaw niyan on so akal iyan a go minizaog o panolon so niyawa niyan a go so poso’ iyan, sa miaadn a mananamar sa pantag sa kamataani niyan on sii ko mimamasa a btad, sa so paratiaya a madalm ko panolon na aya paganay a manga polaos o kaphakaapas iyan.

Aya khabayaan tano na manga ginawa a oyagoyag a mabagr a mikhasad, a go manga poso’ a bago a masigal, a go manga kagdam a mala’ i maratabat a somosokhayaw, a go manga niyawa a mangingindaw a somasayaw ko kapnggalbk. Mataan a so Islam na khabayaan iyan ko pizakatawan a kagdam a khatndo’ iyan so kataid a go khibida’ iyan ko kararatan, a go sabot a ontol a khiropa niyan so bnar sa kibida’ iyan ko ribat, a go kabaya’ a matkd a di khalobayan a go di phakaoml ko hadapan o bnar, a go lawas a mabagr a khitindg iyan so manga ppn’d o patoray a kaiislami sa thitho a kanggalbk, sa khabaloy skaniyan a kasankapan a mapiya sa pantag sa kapmataani ko kabaya’ a mapiya sa khatabangan iyan so bnar a go so kamapiyaan.

**So Pankat o Katharagombalay a go Kapagiyasa’:**

Mataan a so pankat o kapamakatokaw a go so kiphanampayin ko Panolon sa kawit iyan ko kalankapan a pagtaw ko kiaphankapankat o manga btad iran, na amay ka da matondog a pankat a katharagombalay a go so kapphili’a ko manga tabanga’ a go so kapagiyasaa ko manga sondaro a go so kaatora ko manga saaf anka’i a manga taw a miangadodolon, na so panamar a minibgay sii ko kiapamakatokaw a go so kiapakalankapa ko Panolon na khapakay a mabinntay ko kadadas a go kailang.

Mataan a so kapagnaw a niyawa a so inadn skaniyan o pankat a kapamakatokaw na wajib a di ibagak sa ba mikayambr a go mapadng, ogaid na wajib a kapakazorazaba on a go mapakasangor ko sold o ginawa, ka an iyan manggalbk so sangan iyan sii ko kapagalina niyan ko ginawa sa kaompiya’i ron.

Mataan a so paganay a kalamalama ko katharagombalay a go so kapagalin na phanagipoon ko sold o ginawa sa paganay, sa bnar so Allāh (سُبْحَانَهُ وَتَعَالَى) gowani a tharo’on iyan a:

*(Mataan a so Allāh na da’ a pagalinn iyan a nganin a limo’ a matatago’ sa pagtaw, taman sa da’ a maalin iran a nganin a matatago’ ko manga ginawa iran).*

Mataan a so kalankapan a manga Muslim a so ndolonn tano siran imanto, na miagintaw siran sa kaphagingd a mawatan ko kamamataani ko Islam, a go so thitho a pamotosan iyan, manga kaphagingd a piangondato’an a manga adat a go dadabiatan a binasa a miainom o manga ginawa iran, a go minirandang ko warna o kaoyagoyag iran, na paliogat ko manga taw a pphanolon ko Allāh (سُبْحَانَهُ وَتَعَالَى) a kibgan iran ko mala’ a panagontaman iran sa pantag sa kaawasi sanka’i a manga ginawa sa mapokas on anka’i a manga adat a go manga dadabiatan a binasa, sa aya milalk iran on na so manga kabilangataw o Islam a go so manga paparangayan o Islam, a go marandang so warna o kaoyagoyag iran sa randang a Islam.

*(Kowaa niyo so randang (agama) o Allāh anta’i makalawan sa kapiya i agama a di so Allāh, a skami na ron kami ron mizoasoat).*

Giankanan a kazalinbtad na magphoon ko sold o ginawa sa khainom iyan so paratiaya a kapakaisaisaa ko Allāh (سُبْحَانَهُ وَتَعَالَى) a go khataaman iyan so kamis o paratiaya, oriyan iyan na khomilang sii ko manga anggawta’ iyan a go sii ko langowan a katampar o kaoyagoyag. Sayana’ a mapiya ankoto a katharo’ a so pitharo’ skaniyan o al Ustād Hassan al Hudhaybī a inikalimo’ skaniyan o Allāh (سُبْحَانَهُ وَتَعَالَى) sii sanka’i a maana, gowani a tharo’on iyan a:

*Pakatindga niyo so parinta o Islam sii ko manga rarb iyo, ka makatindg  
so parinta o Islam ko ingd iyo.*

**So Sakataw a Muslim a Khabayaan tano:**

Mataan a so manga Muslim na madakl so bilangan iran, ogaid na so phlolobaan tano na skaniyan ankoto a soson a misisibay a so khagaga niyan so kaalina iyan sanka’i a katataragombalay a binasa, sa maphakamoayan iyan so parinta o bnar a go so paratiaya. So soson a ipakaphagombasay skaniyan o Allāh (سُبْحَانَهُ وَتَعَالَى) ko batal a go khatankd iyan so bnar.

*(Datar oto a ipmbgay o Allāh a ibarat so bnar a go so batal, na so pman so koyapr na khadadas a ilang, na so phakanggay a gona ko manga taw na khatatap ko lopa’, datar oto a ipmbgay o Allāh so manga iringa’).*

Khabayaan tano ko Muslim a patiis a kabaloy niyan a mapiya i paratiaya, a ontol i simba, a mabins i kiaadn, a mathitho i pamikiran, a masarig i lawas, a phakagaga zokat, a phakabgay a gona ko salakaw ron, a pphrangn iyan so ginawa niyan a maanogon ko waqto niyan, a maator ko manga btad iyan, sa taman ko kaposan anka’i a manga onayan a mabagr sii ko kambalaya ko kaatawi a mnang o mama o Panolon.

Mataan a so kaphagiyasaa sanka’i a ibarat a go giankoto a soson na makapagiino sa panamar a go kapantang a mala’, a go kathigr a kapromasay. Sa gianka’i a sakataw a Muslim na skaniyan i pmbalay ko walay a Muslim a makallbi, sa skaniyan i pkhaokhaog a go pnggalbk ka an iyan mapakatindg so ingd a Muslim, sa pagiyasaan iyan so pamikiran a lankap o Islam, sa khaadn so polaos a matibay a so ron phakatindg so kaokha’og a Muslim a aya paganay a tmbad o kakhaadn o parinta a Islam, omiog so Allāh (سُبْحَانَهُ وَتَعَالَى).

Sabap san na miaoma tano so Imām tano a Shahīd a so Hassan al Bannā a ipmbgay niyan ko tinanggisa a Muslim a go so kaphagiyasaa on so ki aawidn on a akal a domadait on sa aya sasayanan iyan roo na so Rasūlullāh (صَلَّى اللهُ عَلَيْهِ وَسَلَّم) a so piagiyasa’ iyan ankoto a lompokan a mapaparatiaya a paganay a so miakaliyo ko paganadan o Nabī (صَلَّى اللهُ عَلَيْهِ وَسَلَّم) sa miapakatindg iyan ko oriyan oto so parinta o Islam a mabagr a maporo’.

Sa da maadn so manga pamiliya, so manga lompokan, so manga kaplimod, so manga katitimo’, so manga paganadan, so manga nda’o a kata’o, so manga kalalakaw, so kakhampong, so kapphanorat, so kapphamakalankap sa sorat, so manga payagan, inonta a manga okit oto sa pantag sa kaphagiyasaa sankoto a sakataw a Muslim, sa makaphapankapankat sii sanka’i a iyasa’ sa datar o kapakaphapankapankat o taragombalay ko kaphakatindga on, sa adn oto a pagariya’ a mababangnsa (muntasib) na adn a pagariya’ a maator (muntadhim) na adn a pagariya’ a gomagalbk (āmil) na adn a pagariya’ a barajihad (mujāhid).

**So Manga Paratobowan o Pagariya’ a Mujāhid:**

Mataan a so pagariya’ a Mujāhid odi’ na mama o paratiaya na patoray a kabaloy niyan a sii sa pankat a maporo’ sii ko sabot iyan ko agama niyan, giyoto so sabot a romarankom a lompiyo a pd ko kitab o Allāh (سُبْحَانَهُ وَتَعَالَى) a go so Sunnah o Rasūlullāh (صَلَّى اللهُ عَلَيْهِ وَسَلَّم), a go maadn a sii sa pankat a mala’ ko kapagiikhlas, ka an mabaloy a sondaro a pamikiran a go paratiaya, kna’ o ba sondaro a kabaya’ a go kanggona, a go mabaloy skaniyan a pakallbin iyan so kanggalbk san ko katharo’, ko oriyan o kiaknala niyan ko lalan a go bionayon iyan so niyat, sa mimbalantan ko panolon iyan ko langowan a salakaw ron a pd sa manga panagayanan a tindg a go manga taw, sa pphagiyasaan iyan so ginawa niyan sa rk o jihād sa lalan ko kiporo’ o katharo’ o Allāh (سُبْحَانَهُ وَتَعَالَى) sa kokorbann iyan a langowan a mala’ i arga’ a pd sa ginawa a go tamok a go waqto a go panamar.

*(Mataan a so Allāh na piamasa niyan ko miamaratiaya so manga ginawa iran a go so manga tamok iran, sa mataan a rk iran so Sorga’),*

go matatap skaniyan a mujāhid sii ko lalan o antap iyan mapiya pn miakawatan so masa niyan, a go lomiagaday so manga ragon, sa taman sa matmo niyan so Allāh a go matatago’ roo dn, sa miapagontong iyan so isa ko dowa a mapiya, sa adn oto a isampay ko apta na adn pman a masahid sii sa kaposan.

*(Pd ko miamaratiaya a manga mama a tioman iran so inibgay ran a pasad ko Allāh na pd kiran so miatonay niyan so antap iyan (miashahid) na pd kiran so phnayaw, sa da siran sambi sa samporna a kasambi’).*

Go papangnin ko mama o paratiaya a go sondaro o Panolon a kalayama niyan ko ginawa niyan a go itgl iyan on so kaphagonoti ko manga sogo’an, a go inggolalan iyan ko karrgni ron a go sii ko kallbodi ron, sii ko kakasag a go sii ko kabobokla on, ka so lalan o Panolon na jihād a da’ a kaplbolbod on, a go galbk a lalayon sii ko okit a kisampay sii ko apta’, a go tpng a go tiyoba’ a da’ a phakapantang on a rowar ko manga patiis a go da’ a phakaako ko kapakaapas on inonta so katarotop o kapangongonotan, a go so kaphapagariya’ a bnar a makatitindg ko kabaya’ ko lt iyan a go so lt o manga pagariya’ iyan, na aya minos ko kabaya’ na so kalilintad o rarab sa da on so siig a go dnki, na aya lbi a maporo’ on na so pankat o kapakaadiadiya niyan ko salakaw ron (īthār).

**So Katharo a go so Galbk a go so Jihād:**

Phoon roo na khailay tano a so mama o katharo’ na salakaw ko mama o galbk, na so mama o galbk na salakaw ko mama o jihād, go so mama o jihād sa giyoto bo’, na salakaw ko mama o jihād a pphakaadn a magigikb a so khatonay niyan so lbi a mala’ a laba sa mokit sa maito’ a kapromasay.

Pphakarayagn oto o inaloy skaniyan o Imām a Shahīid sii sankanan a maana a:

*Madakl a khagaga iran so kaptharo’ iran, ogaid na maito’ phoon sankoto a madakl so phanobay ko galbk, na madakl sankoto a maito’ i khagaga iran a kanggalbk iran, ogaid na maito’ kiran so phakagaga sa kaawidi ko manga ppn’d o jihād a margn a go so galbk a mabasng, na gianka’i a manga mujāhid na siran so miangatitindos a maito’ siran i bilangan a pd ko manga tabanga’, sa khasalak a kharibat siran ko lalan sa di ran khasogat so antap amay ka di siran madarakp o siyap o Allāh* (سُبْحَانَهُ وَتَعَالَى)*.*

Sii ko thotholan ko Tālūt so rinayagan ko gii akn tharo’ on, sa piagiyasa’ iran so manga ginawa iran sa tialingomaan iran sa miokit sa sinanad a mapiya a go tpng a main’k, na tinioba iran sa miokit sa galbk, a so galbk a mabagr a ipkhagowad o ginawa, a go mirrgn on, a go ginggn iran so ginawa ko manga kabaya’ iyan a go so kialayaman iyan a manga adat iyan.

**So Sosonan o Allāh** (سُبْحَانَهُ وَتَعَالَى) **sii ko Manga Panolon:**

Sii ko oriyan anka’i a manga pankat a pd ko kapagiyasa’ a go so kazinanad, ko nganin a miakalbod rki tano a pd sa manga okit a go manga paro – tinanggisa antaa ka diamong – na langon oto na ibbtad sa kapagiyasaa ko paganay a gpikan o taragombalay ko kaphakatindga on, sa gii pakanggolalann o Allāh (سُبْحَانَهُ وَتَعَالَى) so sosonan iyan sii ko manga panolon, sa mokit sa tiyoba’ a go tpng a go kapasiri a kalompiyo (tamhīs) a go kisnggay, a go an pamagoman so miamaratiaya sa paratiaya iran.

*(Alif, Lam, Mim, ba initong o manga manosiya (so Muslim) a imbagak siran ko gii ran katharo’a sa miaratiaya kami, sa di siran thiyobaan, sabnar a tiniyoba ami so siran oto a miaonaan iran na khatokawan dn o Allāh so siran oto a tomioman siran, a go khatokawan iyan dn so siran oto a miamokhag siran).*

*(Da maadn so Allāh iba niyan bagakn so miamaratiaya sii ko nganin a kaaadnan rkano, sa taman sa di niyan misnggay so marata’ phoon ko mapiya, go da maadn so Allāh i ba niyan rkano pakisimaan so gayib).*

*(Ba niyo initong a zold kano ko Sorga’ a da rkano pn makaoma so datar o miaipos a minitana’ ko miaonaan iyo a miasogat siran o manga pipitl a kathidawa’ a go so manga sasakit a paniyakit a go lininog siran (o manga tiyoba’) sa taman sa gii matharo’ o Rasūl a go so miamaratiaya a pd iyan a anda i kaphakaoma o tabang o Allāh, tanodan a mataan a so tabang o Allāh na marani dn).*

**Manga Oripn o Allāh:**

Sii sankanan a mapontok a bandingan ko manga pankat o Panolon, na gdamn tano a ginawa tano o anda tano matatago’ imanto ko kiphapantagn tano ko galbk o Panolon sii ko Allh, ka so kaisipa ko ginawa na pd ko lalan a Islam ko kapphakatanod o Muslim ko manga galbk iyan. So sanang a Muslim na taw a maisipn ko ginawa niyan a go so btad iyan a ginawa sa lalayon iyan maggdam so manga galbk iyan ko Islam sa pantag sa kapzoata niyan ko Kadnan iyan sa matonay niyan so manga paliogat on o Islam sa bontal a mapiya a go tarotop a malolompiyo ko manga dakt a kandonsiyan a go kapakiilaylayin ko manga taw.

Imanto a masa na so pagtaw ko doniya a kna’ o ba Muslim na datar dn o btad iyan sa miaona a pnggarobatn iran so Panolon o Islam sa langowan a okit a go kasankapan sa di niyan kapamondas sa ba niyan masabt so kamamanosiya’i ko kikakagm iyan ko tona’i o kadadadag, na amay ka giyanan i btad na paliogat ko sanang a Muslim a kambagobago niyan ko langowan a okit iyan sa pantag sa karna niyan sanka’i a pangalang a sasangbaan iyan sii ko manga lalan iyan ko apiya anda a darpa’ a go masa.

وَأَقُولُ قَوْلِي هَذَا وَأَسْتَغْفِرُ اللَّـهَ لِي وَلَكُمْ وَلِسَائِرِ الْمُسْلِمِينَ مِنْ كُلِّ ذَنْبٍ فَاسْتَغْفِرُوهُ إِنَّهُ هُوَ التَّوَّابُ الرَّحِيمُ.

***Wa aqūlu qawlī hādā wa astagfirullāha lī wa lakum wa lisāiril Muslimīn min kulli dambin fastagfirūhu innahu Huwat Tawwābur Rahīm.***