**بيان الصّلاة المسبوقة**

**So Bandingan ko Kapasbok ko Sambayang**

(al Khutbah 54)

Ki: Alim Hassanor bin Maka Alapa

al Murshid al Am

**al Insan Islamic Assembly of the Philippines**

إِنَّ الْحَمْدَ لِلَّـهِ نَحْمَدُهُ وَنَسْتَعِينُهُ وَنَسْتَغْفِرُهُ وَنَعُوذُ بِاللَّـهِ مِنْ شُرُورِ أَنْفُسِنَا وَسَيِّئَاتِ أَعْمَالِنَا مَنْ يَهْدِهِ اللَّـهُ فَلاَ مُضِلَّ لَهُ وَمَنْ يُضْلِلْ فَلَنْ تَجِدَ لَهُ وَلِيًّا مُرْشِدًا, وَأَشْهَدُ أَلاَّ إِلَهَ إِلاَّ اللَّـهُ وَحْدَهُ لاَ شَرِيكَ لَهُ وَأَشْهَدُ أَنَّ مُحَمَّدًا عَبْدُهُ وَرَسُولُهُ , اللَّهُمَّ َصَلِّ وَسَلِّمْ وَبَارِكْ عَلَى مُحَمَّدٍ صَلَّى اللهُ عَلَيْهِ وَسَلَّمَ وَعَلَى آلِهِ وَصَحْبِهِ وَمَنِ اهْتَدَى يِهَدْيِهِ إِلَى يَوْمِ الدِّينِ وَبَعْدُ:

فَيَاعِبَادَ اللَّـهِ يَقُولُ الْحَقُّ تَبَارَكَ وَتَعَالَى فِي الْقُرْآنِ الْكَرِيمِ:

قُلْنَا اهْبِطُوا مِنْهَا جَمِيعًا فِإِمَّا يَأْتِيَنَّكُمْ مِنِّي هُدًى فَمَنْ تَبِعَ هُدَايَ فَلاَ خَوْفٌ

عَلَيْهِمْ وَلاَ هُمْ يَحْزَنُونَ.

Innalhamda lillāhi nahmaduhu wa nastaīnuhu wa nastagfiruh, wa na’ūdubillāhi min shurūri anfusinā wa sayyiāti a’mālinā, man yahdihillāhu falā mudhillalahu, wa may yudhlil falan tajida lahu waliyyan murshidā, wa ash’hadu allā ilāha illallāhu wahdahu lā sharīka lahu, wa ash’hadu anna Mohammadan abduhu wa rasūluh, Allāhumma salli wa sallim wa bārik alā Mohammadin sallallāhu alayhi wa salallama wa alā ālihi wa sahbihi wa manihtadā bihad’yihi ilā yawmidd dīn wa ba’du:

Fayā ibādallāhi, Yaqūlul Haqqu Tabāraka wa Ta’ālā fil Qur’ānil Karīm:

Qulnah bitū minhā jamīan fa’immā ya’tiyannakum minnī hudan faman tabi’a hudāya falā khawfun alayhim wa lā hum yahzanūn (al Baqarah 31).

So langowan a podipodi a go so samporna’ a bantog na rk o Allāh , bantogn tano Skaniyan go mamangni tano ron sa tabang, a go mangni tano Ron sa sapngan Iyan so manga dosa tano, go lomindong tano ko Allāh phoon ko manga antiyor o manga ginawa tano, a go so pangararata o manga galbk tano, sa taw a toroon skaniyan o Allāh , na da’ a makadadag on, na sa taw a dadagn iyan na di nka dn mitoon sa salinggogopa iyan a phakatoro’ on.

Aya ontol ko dowa a kpit o manga ulama na so taw a kiaonaan ko sambayang (masbūq) na di niyan praotn so kianjama’ inonta o raot on sa sarakaat, na o aya raota niyan na minos a di giankoto na da makaraot ko sambayang a jamā’ah, ogaid na phakaonot ko imām ko riaot iyan on, sa khakowa niyan sabap ko niyat iyan so balas o jamā’ah, ka datar o karaota niyan kiran a miakazambayang siran dn, na khakowa niyan so balas o taw a miakazambayang ko jamā’ah, sa datar o kiapakambowat on o manga hadith a:

*Sa taw a pniyatn iyan so mapiya na da on maparo o ba niyan manggalbk na isorat a rk iyan so datar o balas o taw a miakanggalbk on.*

Sa kharaot so rakaat sa nggolalan sa karaota ko roko’ ko kaontol iyan sabap ko katharo’ o Nabī a:

*Sa taw a raotn iyan so roko’ na sabnar a riaot iyan so rakaat (pianothol o Abu Daud).*

Go so miaaloy ko Sahīh a hadith o Abū Bakrah a miakaoma a so Nabī na romoroko’, na romioko’ na da on sogo’on o Nabī so kakasowi niyan ko rakaat, sa miakatoro’ oto sa kakhasana’i ron.

Sa amay ka maraot iyan so imām a romoroko’ na phakatakbir skaniyan sa takbir a ihrām a tomitindg, oriyan iyan na mroko’ sa nggolalan sa takbir a ika dowa, sa giyanan i mapiya, na o sana’i niyan so takbīr a ihrām na phakaampl on ko takbir ko karoko’, sa wajib dn so kitalingomaan ko takbir a ihrām a skaniyan na tomitindg, na so pman so takbīr ko karoko’ na aya mapiya na so kitalingomaan on ko oriyan iyan.

Amay ka maoma o taw a kiaonaan so imām sii ko apiya antonaa btad ko sambayang na onot on sabap ko hadith o Abū Hurayrah a go so salakaw ron a:

*Igira miakaoma kano ko sambayang a khisosojud kami na sojud kano, sa di niyo to pagitongn sa nganin (piakambowat o Abū Dāūd).*

Na amay ka zalam so imām sa salam a ika dowa na tindg so miasbok sa tarotopa niyan so sambayang iyan, sa di thindg ko da pn kaadn o salam a ika dowa.

So riyaot o miasbok a pd iyan so imām iyan na skaniyan i poonan o sambayang iyan ko kpit a ontol, na so khitalingoma niyan ko oriyan o kazalam o imām na giyoto i kaposan iyan, sabap ko katharo’ o Nabī a:

*Go so miapapas rkano (ko sambayang) na tarotopa niyo (piagayonan a hadith o Abū Hurayrah).*

A giyoto so thothol o kalankapan (jumhūr) ko hadith, na so katarotopa ko shayi’ na di phakatalingoma inonta bo’ ko kaona o poonan iyan, na so thothol a: So miapapas rkano na tonaya niyo, na di niyan khasopak so katharo’ a: “tarotopa niyo” ka kagiya so katonay (kabayad) na aya bantak on na so galbk, sabap ko katharo’ o Allāh a:

*Amay ka matonay so sambayang (al Jumuah 10).*

Go so katharo’ o Allāh a: *Amay ka matonay niyo so manga simba niyo (ko hajj) (al Baqarah 200).*

Na prorann so katharo’ iyan a: “Tonaya niyo odi na bayadi niyo” sii ko maana a katonay. So Allāh Lbi a Mata’o.

Amay ka so sambayang na matanog i batiya’, na wajib ko ma’mūm a pamakin’gn iyan so batiya’ o Imām, sa di ron khapakay o ba batiya’ a so imām na pmbatiya’, di niyan khabatiya’ so sūrah al Fātihah a go so salakaw ron a sūrah, sabap ko katharo’ o Allāh a:

*Go igira biatiya ‘so Qur’ān na pamakin’ga niyo a go lilintad kano ka an kano kalimoon (al A’rāf 204).*

Pitharo’ o Imām Ahmad a inikalimo’ o Allāh a: Miaopakat siran sa giyanka’i a ayat na sii ko sambayang.

Opama o so kabatiya’ na khawajib ko ma’mūm na di isogo’ so kibagakn on sa pantag ko sonat ko kapamakin’g.

A go kagiya o masndod so ma’mūm ko kabatiya’ iyan, na da’ a gona o kaphakatanoga o imām ko batiya’ iyan.

A go kagiya so kaphagamin o ma’mūm sii ko batiya’ o imām na khadarpaan iyan so darpa’ o kabatiyaa on (sa datar o ba niyan mambo’ miabatiya’ ko kiaamin iyan) sa pitharo’ o Allāh ko Mūsā a go so Hārūn a:

*Sabnar a tiarima’ so pangni niyo a dowa (Yunus 89),*

Go sabnar a mindowaa so Musa sa:

*Kadnan ami mataan a bigan ka so Firaun a go so pagtaw niyan sa parahiyasan a go manga tamok ko kaoyagoyag ko doniya…. (Yunus 88),*

Sa inamin o Hārūn so pangni niyan, na miakadarpa’ so kiaamina niyan on sa datar o ba skaniyan pd a miamangni, ko kiatharo’a o Allāh sa:

*Sabnar a tiarima’ so pangni niyo a dowa kataw (Yunus 89).*

Na miakatoro’ oto sa so taw a aminn iyan so pangni o pd iyan na datar o ba niyan pitharo’ (aya ptharoon a kaamin na so katharo’a o taw ko oriyan o kapasad o miamangni (mindowaa) sa *“Ammīn”* aya maana niyan na: Tarima’ anka hay Kadnan ko).

Amay pman ka so sambayang na pagn’s i batiya’ odi’ na so ma’mūm na di niyan khan’g so imām na phakabatiya’ skaniyan sa al Fātihah sii sanka’i a btad, sa misabap san na miatimo’ so manga dalil, aya maana niyan na so kiawajib o kabatiyaa ko al Fātihah o ma’mūm sii ko sambayang a pagn’s i batiya’ a di ron pd so matanog i batiya’. So Allāh i Lbi a Mata’o.

Go pd ko manga kokoman o sambayang a jama’ so kawawajib o kaonoti ko imām o ma’mūm sa kaonot a tarotop, a go haram so kaona’i niyan on, ka kagiya so ma’mūm na phagonot ko imām a sasayanan iyan na so phagonot a pphananayan na di niyan khaonaan so phagonotan iyan a go pzayanan iyan.

Go pitahro’ o Nabī a:

*Ba di khalkn o isa rkano amay ka iporo’ iyan a olo niyan ko onaan o imām a kabaloya on o Allāh a olo a himar, odi’ na balowin iyan so bontal iyan a bontal a himar?! (piagayonan).*

Na sa taw a onaan iyan so imām iyan na maadn a datar o himār a di niyan zabotn so mapipikir ko galbk iyan, na sa taw a nggolawla roo na miapatot iyan so kasiksaa on.

Sii ko hadith a Sahīh na:

*Mataan a inadn so imām sabap ko kapagonoti ron, sa di kano proko’ taman sa di makaroko’ a go di kano sojud taman sa di makasojud (piakambowat i Muslim a hadith o Abu Hurayrah).*

Sa miaadn so manga sahābah o Nabī ko talikhodan iyan a di phkhoon o isa kiran a likod iyan sa taman sa di makatana so Nabī a somosojud, oriyan iyan na somojud siran ko oriyan iyan.

Gowani a mailay o Umar a sakataw a mama a phagonaan iyan so imam na biasal iyan sa pitharo iyan a: *Kna o ba ska bo i mizambayang, ago da nka onoti so imam ka.*

Giyanan na shayi’ a giiplbolbodn odi’ na di tatagoon sa ginawa o giizasambayang, sa phagonaan iran so imām, sa pkhabinntay siran ko pagita’ a masakit a go ikhawan o ba di tarimaa so sambayang iran.

Pianothol i Muslim a miakapoon ko Nabī a:

*Di ako niyo phagona’i ko karoko’ a go di pn ko kasojud a go di pn ko kapagawa ko darpa’ a pizambayangan (piakambowat i Muslim a hadith o Anas).*

Pitharo’ o Ibn Tayimiyyah a: So kaona’i ko imām na haram ko kiaopakati ron ko manga imām, sa di khapakay sa isa bo’ o ba roko’ ko da pn karoko’ o imām iyan, a go di pmbangon ko onaan iyan, a go di sojoud ko onaan iyan ka sabnar a lomiankap so manga hadith a phoon ko Nabī a inisapar iyan oto. (ilay anka so manga fatāwā o Ibn Tayimiyyah).

So kaona’i ko imām na kazamok oto a phoon ko shaytan ko sabaad a giizasambayang ka an iyan mabinasa so sambayang iyan, a go antonaa i khakowa o taw a phagonaan iyan so imām? A di bo phakaliyo ko sambayang inonta bo’ ko oriyan o kazalam o imām.

Wajib ko Muslim a katanodi niyan san, a go mabaloy skaniyan a ipnggolalan iyan so manga kokoman o kaonot sa imām.

Arapn tano ko Allāh a kabaloya niyan ko kalankapan a Muslim a masabot iran so agama iran a go milahar iran so manga kokoman iyan ka skaniyan bo’ i pphakan’g a ptharima’ ko manga panon, a go sa dn sa taw a kababayaan o Allāh na pakasabotn iyan ko agama niyan.

وَأَقُولُ قَوْلِي هَذَا وَأَسْتَغْفِرُ اللَّـهَ لِي وَلَكُمْ وَلِسَائِرِ الْمُسْلِمِينَ مِنْ كُلِّ ذَنْبٍ فَاسْتَغْفِرُوهُ إِنَّهُ هُوَ التَّوَّابُ الرَّحِيمُ

*Wa aqūlu qawlī hādā wa astagfirullāha lī wa lakum wa lisāiril Muslimīn min kulli dambin fastagfirūhu innahu Huwat Tawwābur Rahīm.*