**حكم صلاة المرأة في المسجد**

**So Kokoman o Kazambayang o Babay sa Masjid**

(al Khutbah 55)

Ki: Alim Hassanor bin Maka Alapa

al Murshid al Am

**al Insan Islamic Assembly of the Philippines**

إِنَّ الْحَمْدَ لِلَّـهِ نَحْمَدُهُ وَنَسْتَعِينُهُ وَنَسْتَغْفِرُهُ وَنَعُوذُ بِاللَّـهِ مِنْ شُرُورِ أَنْفُسِنَا وَسَيِّئَاتِ أَعْمَالِنَا مَنْ يَهْدِهِ اللَّـهُ فَلاَ مُضِلَّ لَهُ وَمَنْ يُضْلِلْ فَلَنْ تَجِدَ لَهُ وَلِيًّا مُرْشِدًا, وَأَشْهَدُ أَلاَّ إِلَهَ إِلاَّ اللَّـهُ وَحْدَهُ لاَ شَرِيكَ لَهُ وَأَشْهَدُ أَنَّ مُحَمَّدًا عَبْدُهُ وَرَسُولُهُ , اللَّهُمَّ َصَلِّ وَسَلِّمْ وَبَارِكْ عَلَى مُحَمَّدٍ صَلَّى اللهُ عَلَيْهِ وَسَلَّمَ وَعَلَى آلِهِ وَصَحْبِهِ وَمَنِ اهْتَدَى يِهَدْيِهِ إِلَى يَوْمِ الدِّينِ وَبَعْدُ:.

فَيَاعِبَادَ اللَّـهِ يَقُولُ الْحَقُّ تَبَارَكَ وَتَعَالَى فِي الْقُرْآنِ الْكَرِيمِ:

قُلْنَا اهْبِطُوا مِنْهَا جَمِيعًا فِإِمَّا يَأْتِيَنَّكُمْ مِنِّي هُدًى فَمَنْ تَبِعَ هُدَايَ فَلاَ خَوْفٌ

عَلَيْهِمْ وَلاَ هُمْ يَحْزَنُونَ.

Innalhamda lillāhi nahmaduhu wa nastaīnuhu wa nastagfiruh, wa na’ūdubillāhi min shurūri anfusinā wa sayyiāti a’mālinā, man yahdihillāhu falā mudhillalahu, wa may yudhlil falan tajida lahu waliyyan murshidā, wa ash’hadu allā ilāha illallāhu wahdahu lā sharīka lahu, wa ash’hadu anna Mohammadan abduhu wa rasūluh, Allāhumma salli wa sallim wa bārik alā Mohammadin sallallāhu alayhi wa salallama wa alā ālihi wa sahbihi wa manihtadā bihad’yihi ilā yawmidd dīn wa ba’du:

Fayā ibādallāhi, Yaqūlul Haqqu Tabāraka wa Ta’ālā fil Qur’ānil Karīm:

Qulnah bitū minhā jamīan fa’immā ya’tiyannakum minnī hudan faman tabi’a hudāya falā khawfun alayhim wa lā hum yahzanūn (al Baqarah 31).

So langowan a podipodi a go so samporna’ a bantog na rk o Allāh , bantogn tano Skaniyan go mamangni tano ron sa tabang, a go mangni tano Ron sa sapngan Iyan so manga dosa tano, go lomindong tano ko Allāh phoon ko manga antiyor o manga ginawa tano, a go so pangararata o manga galbk tano, sa taw a toroon skaniyan o Allāh , na da’ a makadadag on, na sa taw a dadagn iyan na di nka dn mitoon sa salinggogopa iyan a phakatoro’ on.

Manga Oripn o Allāh :

Mataan a so agama tano na tarotop a go romarankom ko manga kamapiyaan tano sii sa doniya a go sa akhirat, sa minioma niyan so mapiya a rk o manga Muslim so manga mama kiran a go so manga babay kiran. Pitharo’ o Allāh a:

*Sa taw a nggalbk sa mapiya a pd sa mama odi’ na babay a skaniyan na miaratiaya (ko Allāh) na disomala’ a oyagn ami skaniyan sa kaoyag a mapiya, a go disomala’ a ibalas ami kiran so balas iran sabap ko kapiya o nganin a miaadn siran a gii ran nggalbkn (an Nahl 79).*

Skaniyan oto a Islam na siniyap iyan so btad o manga babay, a go inibtad iyan siran ko darpa’ a sakasakaw a go slasla’, amay ka skaniyan a babay na kpitan iyan so toro’an iyan a go nditarn iyan so manga kabilangataw niyan.

Pd roo so kiapharowa niyan on ko kadarpa’ iyan ko manga masjid sa pantag sa kaphangpd ko mapiya a pd sa sambayang a kanjama’ a go so kadarpa’ ko kalilimod a kapananadm ko Allāh a rakhs a mbibilangataw skaniyan sa papangali’an iyan a ginawa niyan ka an makawawatan ko fitna a go masiyap iyan so maratabat iyan.

Amay ka modas skaniyan a babay ko kazong ko masjid na makruh so kasankaa on, pitharo’ o Nabī a:

*Di niyo zapari so manga oripn o Allāh a manga babay ko (kazong) ko manga masjid o Allāh, sa liyo siran a di siran thatanos (pianothol o Ahmad a go so Abu Daud).*

Giyoto a kagiya so katonaya ko sambayang a paralo sa kanjama’ na adn a madadalm on a kapakallbi a mala’ ko manga mama a go so manga babay, go datar oto so kalalakaw ko kasong ko masjid.

Sii ko dowa a Sahīh a go so salakaw ron na:

*Igira miodas rkano so manga karoma niyo a manga babay ko kagagawii ko kazong ko masjid na idini niyo siran (piagayonan a hadith o Ibn Umar),*

Aya bontal o kapagodas o babay sii sankoto, na kagiya so kadadarkt o babay sa walay na kabnar oto o karoma, na so kapliyo niyan ko masjid sankoto a btad na mapapakay, na di niyan khibagak so wajib sa pantag ko matag khapakay, na amay ka midin so karoma niyan na inirila’ iyan so kabnar iyan.

Go so katharo’ o Nabī a:

*… Go so manga walay ran na aya kiran mapiya*.

Aya maana oto na aya kiran mapiya a di so kazambayang iran ko masjid, ka kagiya so katatago’ iran sa walay na makasasarig siran ko fitna.

Go so katharo’ o Nabī a: *Go liyo siran a di siran thatanos,* aya maana oto na di siran mboborok sa borok a mataonog i baw, sa inisogo’ kiran oto ka an iran di khapitna so manga mama sabap ko kamot o borok iran, sa khabankiring sii kiran so kailay sa khaparoli roo so kakhapitna o manga mama, sa ithaalok ko borok so madadalm ko maana niyan ka datar o kadnitar sa mapiya a phakagawi’ a go so kapayaga ko imbolawan, sa o mborok a go nditar sa phakagawi’ na miaharam on ankoto a kaliyo sa khasaparan ko kapliyo. Go miaaloy ko Sahih o Muslim a go so salakaw ron a:

*Apiya antaa a babay i mborok sa matonog i baw, na di ndarpa’ a pd ami ko sambayang a ishā’ (piakambowat i Muslim a hadith o Abu Hurayrah).*

Go datar oto a amay ka lomiyo so babay ko kazong ko masjid na pakawatani niyan so kapakinggogomigta ko manga mama.

Pitharo’ o Imām Ibn al Qayyim a inikalimo’ o Allāh a: Wajib ko dato’ a kisaparn iyan ko kazaozaog o manga mama a go so manga babay sii ko manga padi’an a go so manga kalilimod o manga mama, ka skaniyan i khaizaan roo, a go so fitna on na mala’, sa datar o kiatharo’a on o Nabī a:

*Da a inibagak akn a fitna ko oriyan akn a lawan a kaphakaantiyor iyan ko manga mama a ba niyan kalawani so manga babay… (piagayonan a hadith o Usāmah bin Zayd)*

Sa taman sa pitharo’ iyan a: Wajib on a kasapari niyan kiran ko kathatanosan iran a go so gii ran kathais, a go so karna kiran ko nditarn a khabaloy niyan siran a khindiditar a manga taladniyang ka datar o nditarn a maolad a manipis. A go saparan siran ko gii ran kapakhimbibitiyara’i ko manga mama sii ko manga lalan, a go zaparan roo pn so manga mama.

Na amay ka kpitan o babay so manga kabilangataw o Islam ko kasiyapa ko kala’ o kaya’ a go so kazapng a go so kibagakn ko kaphaparahiyasan a go so kakhakamotan sa matonog i baw, a go so kapakawatani ko kapakizaog ko manga mama na miapakay ron so kaliyo sii ko kazong ko masjid ko kadnarpa’ ko sambayang a go so kaphamakin’g ko ndaowan o agama, go so katatatap iyan ko walay niyan na aya on mapiya a di so kaliyo sii sankoto a masosowa’, ka kagiya so Nabī na gii niyan tharo’on a: *So manga walay ran na aya kiran mapiya.*

Go miaompong so manga Muslim sii ko mataan a so sambayang o babay ko walay niyan na tomo’ on a di so sambayang iyan ko masjid sa kapakawatan oto ko fitna a go kapakatabana ko katampar a kalilintad, a go gtas ko lawas o marata’.

Amay pman ka di niyan i aawid a akal so kabilangataw o Islam a go di niyan pananggilaan so nganin a inisapar o Rasūl ko kaosar sa ithatanosan a go so borok ko kapliyo, na so kapliyo niyan ko masjid sanka’i a masa na haram sa wajib ko wali niyan a go so khi rk ko bagr a kasapari niyan on.

Go sii ko dowa a Sahīh a hadith o A’ishah a miasoat so Allāh sii rkaniyan a:

*Opama o miailay o Rasūlullāh so nganin a pimbago o manga babay na disomala’ a saparan iyan siran ko kasong ko masjid sa datar o kiasapari ko mbawataan o Israil,*

Sa so kaphliyo o babay sii ko kazong ko masjid na khasiyap on so kamapiyaan, a go khi rn ko kabinasaan, na amay ka so katampar o kabinasa na aya lbi a mala’ na khisapar.

Amay ka giyanan i btad ko kapliyo niyan ko kazong ko masjid na so kaoliyo niyan ko salakaw ko masjid na aya taralbi a siyapn on so kapananggila’ a go so kapakawatani ko katatago’an ko fitna.

Na amay ka adn imanto a manga taw a ipphananawag iran so kaliyo o manga babay sa pantag sa kapnggalbk sa manga galbk a kapagimpliyado, sa datar o btad iyan sa Sdpan a go so makasasayan ko btad a Sdpan, na mataan a gianka’i a manga taw na pphanolon siran ko kaadn o fitna a go ipndolog iran so manga babay ko kakhabinasa’i kiran a go so kakhalowas o maratabat iran a go so kasslaa kiran.

Sa aya wajib na pakatargn anka’i a manga taw ko tamana’ iran, a go saparan so manga dila’ iran a go so manga pansom iran sii sanka’i a panolon a jāhiliyyah, sa khasanaan dn so minitana’ ko manga babay sa Sdpan a go so ingd a somiayan kiran a pd sa kanarakaan a siksa’ a minisabap on na miaadn so btad a masakit a giimiprgo o manga kaphagingd iran, sa mabaloy oto rki tano a thoma ka aya miagontong na so taw a miakowa niyan a thoma so btad o salakaw ron.

Da’ a rk anka’i a manga taw a tanda’ a khapakay niyan so tindg iran a rowar sa gii ran katharo’a sa so saopak ko kaphagingd na mabibinasa ko kada’ a galbk iyan.

Sabap san, na aya kabaya’ iran na so kapangpdi o babay ko mama sii ko galbk iyan sa prompirn iyan on sa mbala’ a takilidan, sa kialipatan iran odi’ na lilipatan iran a go di ran pipikirn so nganin a sangan o manga babay a pd sa galbk sii ko manga walay ran, a go so khatonay ran a kamapiyaan o kaphagingd a mala’ a romasay ran, a da’ a phakatindg on a salakaw kiran, a makaaayon ko waraan iran a manga babay, a skaniyan so darodopa’ a phakarn’k on so karoma niyan a go skaniyan so ina a go so maogat a go so pphakasoso sa wata’, a go skaniyan so pzinanad ko manga sarapiyag a kalombayan a go skaniyan i komikibir ko walay na opama ka liyo ko walay niyan sa pangpdan iyan so manga mama ko manga galbk iran, na anta i khasanaan sanka’i a manga galbk? Matatankd a khabinasa na sii ko kabinasa niyan na miapakada’ o kaphagingd so saopak on a ika dowa, na antonaa i mapnggolawla o saopak on a malalamba? Sa khaantiyor so katataragombalay niyan a go khitalas so manga onayan iyan.

Tharo’on tano sanka’i a manga taw a pphanolon san, a ndod kano ko akal iyo a mapiya, sa di kano khabaloy a datar o siran oto a siambian iran so limo’ o Allāh sa kakhafir, a go piakadarpa’ iran so pagtaw iran ko ingd a khaantiyor, sa adn kano a pphanolon ko katharagombalay, kna’ o ba pphanolon ko kanggba’.

Hay babay a Muslimah: kpit inka so manga nda’o o agama nka sa o ba ka mabirayi’ ko panolon o manga taw a pndadag a aya kabaya’ iran na so kalowasa iran rka ko m’nang ka a so piakidarpaan rka o Islam, sa kna’ o ba so salakaw ko Islam. Pitharo’ o Allāh a:

*Sa taw a mloloba’ sa salakaw ko Islam a* *okitokit (agama) na di ron dn tharimaan a skaniyan ko akhirat na pd ko miangalalapis (Ali Imrān 85).*

Ibgay rki tano o Allāh so mapiya ko doniya a go sii ko akhirat.

وَأَقُولُ قَوْلِي هَذَا وَأَسْتَغْفِرُ اللَّـهَ لِي وَلَكُمْ وَلِسَائِرِ الْمُسْلِمِينَ مِنْ كُلِّ ذَنْبٍ فَاسْتَغْفِرُوهُ إِنَّهُ هُوَ التَّوَّابُ الرَّحِيمُ

*Wa aqūlu qawlī hādā wa astagfirullāha lī wa lakum wa lisāiril Muslimīn min kulli dambin fastagfirūhu innahu Huwat Tawwābur Rahīm.*