

**المؤاخاة الدّعوة حتّى لقاء الله سبحانه**

**So Kaphapagariya’ ko Panolon sa Taman**

**sa Matmo so Allāh** ()

(al Khutbah 47)

Ki: Alim, Hassanor M. Alapa

al Murshid al Am

al Insan Islamic Assembly of the Philippines

إِنَّ الْحَمْدَ لِلَّـهِ نَحْمَدُهُ وَنَسْتَعِينُهُ وَنَسْتَغْفِرُهُ وَنَعُوذُ بِاللَّـهِ مِنْ شُرُورِ أَنْفُسِنَا وَسَيِّئَاتِ أَعْمَالِنَا مَنْ يَهْدِهِ اللَّـهُ فَلاَ مُضِلَّ لَهُ وَمَنْ يُضْلِلْ فَلَنْ تَجِدَ لَهُ وَلِيًّا مُرْشِدًا, وَأَشْهَدُ أَلاَّ إِلَهَ إِلاَّ اللَّـهُ وَحْدَهُ لاَ شَرِيكَ لَهُ وَأَشْهَدُ أَنَّ مُحَمَّدًا عَبْدُهُ وَرَسُولُهُ ، اللَّهُمَّ َصَلِّ وَسَلِّمْ وَبَارِكْ عَلَى مُحَمَّدٍ صَلَّى اللهُ عَلَيْهِ وَسَلَّمَ وَعَلَى آلِهِ وَصَحْبِهِ وَمَنِ اهْتَدَى بِهَدْيِهِ إِلَى يَوْمِ الدِّينِ ... وَبَعْدُ:

فَيَاعِبَادَ اللَّـهِ يَقُولُ الْحَقُّ تَبَارَكَ وَتَعَالَى فِي الْقُرْآنِ الْكَرِيمِ:

قُلْنَا اهْبِطُوا مِنْهَا جَمِيعًا فِإِمَّا يَأْتِيَنَّكُمْ مِنِّي هُدًى فَمَنْ تَبِعَ هُدَايَ فَلاَ خَوْفٌ

عَلَيْهِمْ وَلاَ هُمْ يَحْزَنُونَ (البقرة 31)

Innalhamda lillāhi nahmaduhu wa nastaīnuhu wa nastagfiruh, wa na’ūdubillāhi min shurūri anfusinā wa sayyiāti a’mālinā, man yahdihillāhu falā mudhillalahu, wa may yudhlil falan tajida lahu waliyyan murshidā, wa ash’hadu allā ilāha illallāhu wahdahu lā sharīka lahu, wa ash’hadu anna Mohammadan abduhu wa rasūluh, Allāhumma salli wa sallim wa bārik alā Mohammadin sallallāhu alayhi wa salallama wa alā ālihi wa sahbihi wa manihtadā bihad’yihi ilā yawmidd dīn wa ba’du:

Fayā ibādallāhi, Yaqūlul Haqqu Tabāraka wa Ta’ālā fil Qur’ānil Karīm:

Qulnah bitū minhā jamīan fa’immā ya’tiyannakum minnī hudan faman tabi’a hudāya falā khawfun alayhim wa lā hum yahzanūn (al Baqarah 31).

So langowan a podipodi a go so samporna’ a bantog na rk o Allāh (سُبْحَانَهُ وَتَعَالَى), bantogn tano Skaniyan go mamangni tano ron sa tabang, a go mangni tano Ron sa sapngan Iyan so manga dosa tano, go lomindong tano ko Allāh (سُبْحَانَهُ وَتَعَالَى) phoon ko manga antiyor o manga ginawa tano, a go so pangararata o manga galbk tano, sa taw a toroon skaniyan o Allāh (سُبْحَانَهُ وَتَعَالَى), na da’ a makadadag on, na sa taw a dadagn iyan na di nka dn mitoon sa salinggogopa iyan a phakatoro’ on.

[**http://www.alkhutbah.com**](http://www.alkhutbah.com)

**Manga Oripn o Allah:**

Pagariya’ sii ko lalan o panolon, bantog anka so Allāh (سُبْحَانَهُ وَتَعَالَى) ko limo’ iyan ko Islam a skaniyan so mapiya ko manga limo’, oriyan iyan na bantog anka so Allāh (سُبْحَانَهُ وَتَعَالَى) a so inogopan ka niyan sankoto a manga lakadan a so inisampay ka niyan sii ko Allāh (سُبْحَانَهُ وَتَعَالَى) ko panolon, sa piagtadan ka niyan sa taw a miakatoro’ rka a go miakatabang rka sii ko kapakanaw a go so kapakatanod phoon ko kialipat a so kokolambowan iyan so kadaklan a pd ko manga Muslim, sa miaknal ka so kamamataani ko kaaadn ka a go so kamataani ko galbk ka sii sanka’i a kaoyagoyag, a go kiaogopan ka niyan sii ko katarotop o mnang ka a Islam ko paratiaya, simba, a go parangay, oriyan iyan na miagdam ka so atastanggongan ka ko katampar anka’i a agama a bnar sa di phakaampl so kababaloy nka a Muslim sii ko ginawa nka, ogaid na patoray dn a kaadnan ka sa sangan a tarima’ ka an makandato’ anka’i a agama a go makatindg so kaphagingd a Muslim a so khokomn skaniyan o paratiaya o Islam a go so bitikan iyan.

Sa maikarayag rka a giyankanan a wajib na di khaparo o ba madianka’ sa ropaan a kazakataw, sa patoray dn so katimo’ o manga panagontaman sa matin’s sa sosonan a mapiya sa pantag sa kapmataani sanka’i a antap a mala’ – *na so di khatarotop so wajib o di ron misabap na skaniyan na wajib* – sa imanto na inogopan ka o Allāh (سُبْحَانَهُ وَتَعَالَى) sa tioro’ ka niyan ko lalan o panolon sa miaknal ka skaniyan go so manga papata’ iyan go so manga taw niyan sa siarigan ka skaniyan a go piatong ka on so ginawa nka go inikoyapt ka on sa pizaksi’ ika roo so Allāh (سُبْحَانَهُ وَتَعَالَى), sa so langowan o bantogan na rk o Allāh (سُبْحَانَهُ وَتَعَالَى) a Maporo’ a go Mala’.

**Phapagariya Tano sii ko Allāh (سُبْحَانَهُ وَتَعَالَى):**

Sayana’ tano a makapagiino hay pagariya’ a phlalakaw tano sii ko lalan o panolon sa kaphapagariya’ tano sii ko Allāh (سُبْحَانَهُ وَتَعَالَى) ka an makabagr so gakot ko ltlt tano, sa datar o pinggolawla o Rasūlullāh (صَلَّى اللهُ عَلَيْهِ وَسَلَّم) gowani a pakaphapagariyaan iyan so manga muhājirīn go so manga ansār sa miakabgay siran sa manga ibarat a mapiya a pd ko kanggiginawa’i a go so kapakaadiadiya ko salakaw.

Bagr anka hay pagariya’ so lima o pagari nka sii ko lalan o panolon, sa gamak a langon dn kangginawa’i a go kapakaadiyadi a go limo’. Sa mabaloy skaniyan a mabagr a di khaboka ko katalmba’ o pan’kaw o tagthr a go so mabasng, odi’ na sii ko basal o manga tiyoba’ a go so pan’kaw o manga masa, sa katatan so Rasūlullāh (صَلَّى اللهُ عَلَيْهِ وَسَلَّم) a ipzogo’ iyan rkitano to.

*So mu’min ko pagari niyan a mu’min na datar a taragombalay a sosomangn o sabgi’ on so sabaad on*. *Aya ibarat o miamaratiaya ko giiran kanggiginawa’i go so gii ran kakhakalimo’ay a go so gii ran kakhakapdi’ay na datar o lawas a satiman a amay ka adn a makapagataat ko isa a anggawta’ na palaya on dn makathalogdam so langowan o anggawta’ iyan ko kathoday a go so mayaw. So Muslim na pagari niyan so Muslim di niyan plalimn di niyan indoya’ sa taw a maadn ko hajat o pagari niyan na maadn so Allāh (سُبْحَانَهُ وَتَعَالَى) ko hajat iyan na sa taw a pakaloagan iyan a isa a Muslim sa awid a akal iyan na pakaloagan skaniyan o Allāh (سُبْحَانَهُ وَتَعَالَى) ko awid a akal iyan ko alongan a Qiyāmah.*

Kilala anka hay pagariya’ so manga pagari nka sii ko panolon sa pakingginawa’i ka kiran go pakizaog ka kiran go pakithabanga ka kiran a go pakipagosiyata ka kiran sa pamagakowa kano go adn kano a manga oripn o Allāh (سُبْحَانَهُ وَتَعَالَى) a magariari.

**Na Mananadm Tano:**

Sayana tano a makapagiino a phlalakaw tano sii ko lalan o panolon sii ko kapananadm, sa so kapananadm na phakanggay a gona ko miamaratiaya, phoon roo na:

Pananadman tano a so wajib a so miatimo’ tano niyan sii ko lalan ko panolon na da’ a kapakambabaya’ tano ron, sabap sa so Islam tano na iphatoray niyan rki tano so kithindgn on na so kalangowan o manga Muslim na madodosa siran amay ka da iran manggalbk so kapakatindg o parinta a Islam.

Pananadman tano a so panolon tano na panolon a *salafiyyah* a aya oonotan tano na so lalan o manga *salaf* a miangaoona a manga ulama, sa datar o kiapakarayaga on o Imām a so Hassan al Bannā a so pinggonana’o tano niyan sii ko lalan o panolon go piayag iyan rki tano a so lalan ko panolon na lalan a satiman, a miokit on so Rasūlullāh (صَلَّى اللهُ عَلَيْهِ وَسَلَّم) a go so manga sahābah niyan sa miaona, go miokit on so manga panonolon a go magokit tano ron sa tabang o Allāh (سُبْحَانَهُ وَتَعَالَى) sii sa oriyan: Paratiaya a go galbk, a go kanggiginawa’i go kaphapagariya’, diolon iyan siran sii ko paratiaya a go so galbk go tinimo’ iyan so manga poso’ iran sii ko kanggiginawa’i go kaphapagariya’ na miatimo’ so bagr o paratiaya sii ko bagr o kaisaisa na mimbaloy so lompokan iran a skaniyan so lompokan a ladiawan a so patoray o kapayag o katharo’ iyan abgo miakataban so panolon iyan apiya pn rinido’ o kadandan o taw ko lopa’.

Pananadman tano pagariya’, a so sangan a so ipthindg tano skaniyan imanto na margn a go mapn’d, ogaid na skaniyan na mala’ i arga’ a go onayan a skaniyan so kapakabkna ko onayan a mapaparatiaya a mabagr a so pphakatindg on so taragombalay o parinta a Islam omiog so Allāh (سُبْحَانَهُ وَتَعَالَى) a mokit oto sa kapagiyasaa ko sarapiyag a mu’min a mabagr a pd ko manga mama o paratiaya a siran oto so paparatiayan iran go ititindg iran skaniyan go plindingn iran a go pakapndatoon iran. sa so onayan sa datar o katotokawi ron na lbi a margn a go mala’ i arga’ a pankat sii ko oman i taragombalay.

Go tadman tano a so rido’ay na pkhaydn tano iran a go pphagayanan tano iran go gianka’i a pangindaw a maiinam na di dn khatarotop inonta o nggolalan sa manga kaplotng a mabagr ko lt o manga taw o batal a go so pagtaw o bnar, sa so khabolosan na rk o miamanaggila.

*)Datar oto a ipmbgay o Allāh a ibarat so bnar a go so batal, na so pman so koyapr na khadadas a khailang na so pman so nganin a phakanggay a gona ko manga taw na khatatap ko lopa’ datar oto a ipmbgay o Allāh so manga ibarat. Go tatap siran dn a gii siran rkano makithidawa’ sa taman sa mapakandod kano iran sa makaawa kano ko agama niyo amay ka magaga iran(.*

Go tadman tano a so manga tiyoba’ a ringasa’ na sosonan o Allāh (سُبْحَانَهُ وَتَعَالَى) sii ko manga panolon, ka an iyan mapasiri sa malompiyo a go misnggay niyan a go mapagiyasa’ iyan so soson a so thanggongn iyan so manga sarig o kapakataban, sabap san na so tiyoba’ a ringasa’ na sagintas a mitotompok ko lalan o panolon, a go skaniyan pn na manga kamonaan a go phamanothol ko kaphakaoma o kapakadaag, go bnar so Allāh (سُبْحَانَهُ وَتَعَالَى) a Mala’ gowani a tharo’on iyan a:

*)Sabnar a adn a piakambokhag a manga Sogo’ ko miaonan ka (hay Mohammad) na mizabar siran sii ko nganin a piakambokhag siran on a go riningasa siran sa taman sa miaoma siran o panabang ami, sa da’ a phakasambi’ ko manga katharo’ o Allāh a go sabnar a miaoma ka o thotholan ko manga Sogo’(.*

Pananadman tano so kalbihan o Allāh (سُبْحَانَهُ وَتَعَالَى) sii sanka’i a lalakaw tano a mitotmpok ko lalakaw o Mohammad (صَلَّى اللهُ عَلَيْهِ وَسَلَّم) sa miokit sii ko lalan o panolon sa thkhs a go kathatakna’ sa da’ a kasambi’ on odi’ na kaalin on odi’ na kapakasilay ron, go da’ a kalobay ron odi’ na kalmk odi’ na kathapapay, minsan pn miakabalak on sa pizoson a ringasa’ sa pantag sa kambinasaa on odi’ na so kapakasilay niyan.

*Pd ko miamaratiaya a manga mama a tioman iran so inibgay ran a pasad ko Allāh na pd kiran so miatonay niyan so kiasahid iyan na pd kiran pman so nomanayaw go da siran sambi’ sa samporna a kasambi’.*

Go panandman tano so sarig tano ko kakhamataani ko kapasadan o Allāh (سُبْحَانَهُ وَتَعَالَى) sa nggolalan sa kapakataban, go so kapakandato’ o manga oripn iyan a miamaratiaya go mataan a so bobolos na rk anka’i a agama.

وَعَدَ اللَّـهُ الَّذِينَ آمَنُوا مِنكُمْ وَعَمِلُوا الصَّالِحَاتِ لَيَسْتَخْلِفَنَّهُمْ فِي الْأَرْضِ كَمَا اسْتَخْلَفَ الَّذِينَ مِن قَبْلِهِمْ وَلَيُمَكِّنَنَّ لَهُمْ دِينَهُمُ الَّذِي ارْتَضَىٰ لَهُمْ وَلَيُبَدِّلَنَّهُم مِّن بَعْدِ خَوْفِهِمْ أَمْنًا ۚ يَعْبُدُونَنِي لاَ يُشْرِكُونَ بِي شَيْئًا ۚ وَمَن كَفَرَ بَعْدَ ذَٰلِكَ فَأُولَـٰئِكَ هُمُ الْفَاسِقُونَ ﴿[٥٥](http://tanzil.net/#24:55)﴾

*(Inibgay a pasad o Allāh ko siran oto a miaratiaya a pd rkano a go minggalbk siran sa manga pipiya a tankd a phakasambiin iyan siran ko lopa’ sa datar o kiapakasambi’ o siran oto a miaonaan iran a go tankd a mipndato’ iran so agama iran a so inikasoat iyan kiran a go tankd a zambian iyan kiran ko oriyan o kaalk iran sa kasasarig, sa pzimbaan ako iran a go di ako iran iphanakoto sa mlk bo’, na sa taw a khafir ko oriyan oto na siran oto na siran so manga fasiq (lomiliyo ko agama)).*(Surah an Nūr 24:55).

Go pananadman tano a sii tano ko lalan o panolon, a pphanolon tano sii ko pithamanan a maporo’ a ipndolon skaniyan o manosiya, ka kagiya aya ipndolon tano na so Allāh (سُبْحَانَهُ وَتَعَالَى).

*Antaa i taw a makalawan sa kapiyai katharo’ ki taw a inidolon iyan so Allāh go minggalbk sa mapiya a go pitharo’ iyan a sakn na pd ko manga Muslim.*

Mataan a ski tano misabap sanka’i a agama na manga goro tano o kamamanosiya’i a go khi manga rk ko kaporo’ go so bagr a go so andisan.

*(Go datar oto a bialoy ami skano a pagatw a lmbak a maontol ka an kano mabaloy a manga saksi’ ko manga taw sa khabaloy so Rasūl a aya rkano saksi’). (Go rk o Allāh (سُبْحَانَهُ وَتَعَالَى) so kabagr a go rk o Sogo’ iyan a go rk o mimaratiaya ogaid na so manga monafiq na di ran katawan).*

Pananadman tano hay pagariya’ a rakhs ankoto langon, a mataan a so Allāh (سُبْحَانَهُ وَتَعَالَى) na kawasa a di tano niyan mapagiino go so jihād tano, go mataan a ski tano ma mrmr tano sii ko Allāh (سُبْحَانَهُ وَتَعَالَى) a mapagiino tano skaniyan go pangindaw tano so balas iyan a go so limo’ iyan:

*(Sa taw a njihad na mataan a giinjihad sa rk o ginawa niyan, mataan a so Allāh na kawasa ko manga kaadn iyan).*

Tadman tano a mataan a ski tano na amay ka da tano maadn sabap ko panolon, na di tano dn khaadn sa mokit ko salakaw ron, sa skaniyan a panolon na amay ka da maadn a minisabap rkitano, na tankd a khaadn sa mokit ko salakaw rkitano.

**Mamagosiyata’i Tano:**

Mamagosiyata’i tano ko bnar a so mialimod tano ron sa miokit ko panolon, sa kpitan tano skaniyan sa inggolalan tano go di tano ipilak ogaid na siyapn tano skaniyan sa taman sa kapakiwarisan tano ko manga sarapiyag ko oriyan tano a phakatondog, sa da’ a kaalin on go da’ a kapamagi’ on.

Ipamagosiyata tano so kazabar go so katanggong ko mang rargn ko lalan, go sapangn tano so manga pangalang, sa pnanggilaan tano so manga silayan sa lomalakaw tano sa mokit sa toro’an a go pamikiran a maliwanag go sabotn tano sa tarotop so sosonan o lalakaw go mokit sa thkhs go kabaya’ a mabagr, go galbk a matordo a lalyon sa pantag sa bobolos a mapiya a rk anka’i a panolon, sa didiankaan tano so kapn’d o sarig a kokowaan tano a thoma so langowan a nganin a somiagad go so zagad rkitano a pd sa manga pan’kaw a go manga btad.

Ipamagosiyata tano hay pagariya’ so kabgay go so kakhorban go so kasanggar sii ko lalan ko panolon, ka skaniyan na pphangnin iyan rka ko kalangolangon ka kna’ o ba so sabagi’ rka, na so kitotompok tano ko lalan o panolon na kitotompok a khabolosan a go rankom, kna’ o ba sagad a go di pn sagintas sa pialot tano ron so kapasadan a pd o Allāh (سُبْحَانَهُ وَتَعَالَى) sa imbgay tano ron so nganin a inibgay niyan rkitano sabap on a pd sa ginawa a go tamok ka an tano niyan kabgi sa sorga’ a aya kablang iyan na so kablang o manga langit a go so lopa’.

*(Antaa i makalawan sa katoman sa pasad ko inibgay niyan a pasad a di so Allāh (سُبْحَانَهُ وَتَعَالَى), na kababayaan iyo so dagangan iyo a so piphasa niyo skaniyan a gioto so kapagontong a mala’).*

Opama o miagaga nka hay pagariya’ so kibgan ka ko waqto nka go so panamar ka go so tamok ka go so pamikiran ka sanka’i a panolon na nggolawla anka sa di ka pzanka’ ka ska so makalalaba.

*(Go sa nganin a imbgay niyo a rk o ginawa niyo a pd sa mapiya na khatoon iyo (so balas iyan) sii ko Allāh a skaniyan na mapiya go lbi a mala’ a balas).*

Na so pman so salakaw rka a ipphligto’ iyan a shayi’ a pd roo na skaniyan so mialapis a mialogi.

*(Na sa taw a mligt na mataan a giimligt sa rk o ginawa niyan sa so Allāh na kawasa a skano na mrmr a opama o tomalikhod kano (ko jihād) na zambi’ so Allāh sa pagtaw a salakaw rkano oriyan iyan na di siran maadn a ndadatar iyo (a manga talaw)).*

Zonor ka a go pagontong ka hay pagariya’ amay ka matoon ka so waqto nka a massndod sa galbk a pantag ko panolon, go so gaga nka na mallngan sii ko kalamalama o panolon, ka giyoto na pd sa kalbihan o Allāh (سُبْحَانَهُ وَتَعَالَى) a rk ka. *(Tharo anka a nggolalan ko kalbihan o Allāh a go so limo’ iyan na sabap roo na mababaya siran sa giyoto i mapiya a di so pphanimoon iran).* So waqto na skaniyan so kaoyagoyag, na so manga paliogat na madakl a di so manga waqto.

Mamagosiyata’i tano hay pagariya’ sii ko kapagikhlas on, sa da’ a kapakaapas tano a go da’ a onga o manga galbk tano inonta o mokit ko kapagikhlas ko kabantaka ko Allāh (سُبْحَانَهُ وَتَعَالَى) ka so Allāh (سُبْحَانَهُ وَتَعَالَى) na da’ a tharimaan iyan a rowar ko galbk a tolabos a sii rkaniyan bo’.

*)Tharo anka (hay Mohammad) a mataan a sakn na siogo’ ako a kasimbaa ko ko Allāh (سُبْحَانَهُ وَتَعَالَى) a bobonayonn ko ron so pangni akn. Go da siran sogo’a a rowar sa an iran masimba so Allāh a bobonayonn iran on so pangni ran a manga oontol a go an iran mapakaitindg so sambayang go mibgay ran so zakat a giyoto so agama a mathitho(.*

Lalayon anka pzosiya so poso’ oka hay pagariya a go soti anka phoon ko kapakiilaylayin.

Babaan ka so lima nka hay pagariya’ ko manga pagariya’ aka sii ko lalan ko panolon, sa adn ka a mananaw i kapakipagpda’ a go pangalimbabaan ka sa di nka ppharowa ko ginawa nka so kaphaporo’ a go so kabaya’ sa kapayag, ka so kabaya’ ko kapayag na phakapotol ko bkhokhong, sa knal anka so dianka’ o ginawa nka go so dianka’ o manga pagariya’ aka ko thitho a diyanka’ iran, sa o ba nka kiran korangi so manga kabnar iran.

Pananggila’ inka hay pagariya’ so kaikmat go so kazalibantog ka skaniyan na somasana sa kipagawatn iyan rka ko saaf go izilay ka niyan ko lalan, sa paliogat rka a kapphakandod anka ko kalbihan lalayon sii ko Allāh (سُبْحَانَهُ وَتَعَالَى) sii ko langowan a nganin a phakamataan a pd sa mapiya a rk o panolon sii sa tangan ka, sa di nka pphakandoda sa kata’o a matatago’ rka, odi’ na kaampl odi’ na gaga a kaatawi ka mataan a da’ a masosowa tano go da’ a bagr tano inonta o misabp ko Allāh (سُبْحَانَهُ وَتَعَالَى) a Maporo’ a lbi a Mala’.

Mamagosiyata’i tano hay pagariya’ sa nggdagdamn tano so kala’ o atastanggongan tano go so paliogat tano ko katampar anka’i a panolon sa ropaan a khaolg tano niyan go maphakawatan iyan rki tano so kaddkha’ a go so kassnka’ sa bontal a khabaloy tano niyan a lalayon giimamimikiran a go massndod ko manga btad o panolon, a skaniyan so kalangowan a shayi’ sii ko kaoyagoyag tano a pphamimikiran tano go gii tano nggalbk sa langowan a nganin a khamataanan iyan a kamapiyaan a rk iyan a panolon, odi’ na adn a kharn iyan on a kabinasaan, go knala o oman i isa rki tano a palaya tano matatago’ sa itopang sa o ba kalawangi so panolon sii ko katampar a aatangan tano sa di ron kaokiti.

Mamagosiyata’i tano hay pagariya’ sa kapakandakla tano ko loto’ sii ko lalan o panolon, na aya mapiya a loto’ na so kalk ko Allāh (سُبْحَانَهُ وَتَعَالَى), so kalk on ko manga rrgn ko lalan go khalinding skaniyan ko kidolas ko manga silayan iyan go khatabangan tano niyan ko kazapanga ko manga pangalang iyan.

*Mataan so siran oto a miangaalk ko Allāh na igira kiawaswasan siran o shaytan na makathanod siran na mitkaw siran a makapphamimikiran.* *Go siran so manga barasabar ko manga rrgn a kathidawa’ go so manga pipitl a manga sakit go sii ko masa a giikathidawa’ siran oto na siran so tomioman go siran so miangaalk ko Allāh (سُبْحَانَهُ وَتَعَالَى).*

**Thatap Tano sii ko Lalan:**

Thatap tano sii ko lalan hay pagariya’, sa da’ a midolas a palo ko oriyan o kiapakabkn iyan, a go komadn tano ko lalan o panolon sa di tano bokln so kalalakaw ko langowan o waqto a go sii ko langowan a darpa’ go sii ko atag o langowan a masa, apiya pn so isa rki tano na mabibintad ko mawatan a darpa’ ko lopa’, odi’ na sii ko manga dalm o kalaboso, a ggdamn iyan a pd iyan so Allāh (سُبْحَانَهُ وَتَعَالَى) a skaniyan so mapiya a sariga’ a mapiya a tabanga’, di tano rotosn ko kalalakaw hay pagariya’ apiya pn miakawatan ko hadapan o kailay nka so manga papata’ ko kapakataban odi’ na so onga o manga galbk ka a go so jihād ka, ka so Kadnan tano na pd sa limo’ iyan rki tano a pagisipn tano niyan ko manga galbk tano a go so manga niyat tano sa di tano niyan pagizaan ko onga o pinggalbk tano o ino tano da kamataani.

Thatap tano hay pagariya’ mapiya pn miakabaak tano sa ringasa’ a go mapiya pn i pagita’ o batal sa aya ladiawan tano na so Rasūlullāh (صَلَّى اللهُ عَلَيْهِ وَسَلَّم) a go so manga sahābah niyan a mapiya a ladiawan, sa inggolalan tano so katharo’ o Allāh (سُبْحَانَهُ وَتَعَالَى) a:

*(Siran oto so tomiarima siran ko Allāh a go so Rasūl ko oriyan o kiasogata kiran o pali (so kiaangl sa Uhud) a rk o miphiapiya kiran go miananggila a balas a mala’ a so pitharo’ kiran o manga taw a mataan a so manga taw (so Abū Sufyan) na mianimo siran sa ronda a inggobat rkano na kalkn iyo siran, na kiaomanan iyan siran sa paratiaya sa pitharo’ iran a siyanaan ami dn so Allāh a mapiya a sariga’ (na siyaloba iran so ronda o Abū Sufyan na da iran raota) na miakambalingan siran sa limo’ a phoon ko Allāh sa da siran masogat a marata’, sa inonotan iran so kasosoat o Allāh ka so Allāh na adn a kalbihan iyan a mala’, giyoto so shaytan a ipphangangalk iyan so manga salinggogopa’ iyan sa di niyo siran khalkn sa kalkn ako niyo amay ka miaadn kano a miamaratiaya).*

*)Madakl a pd sa Nabī a miakithidawa’ a adn a pd iyan a manga pagtaw a madakl na da siran kalobayi ko minisogat kiran sii ko lalan ko Allāh go da siran kalmki a go da siran thapapay, so Allāh na pkhababayaan iyan so manga sasabar, sa da maadn so katharo’ iran a rowar sa kiatharo’a iran sa Kadnan ami rilaan ka rkami so manga dosa mi a go so kiathabowakar ami ko btad ami go tatap anka so manga palo ami go tabangi kami nka ko pagtaw a manga kafir na inibgay kiran o Allāh so balas ko doniya a go so kapiya o balas ko akhirat so Allāh na pkhababayaan iyan so manga taw a giiphiapiya(.*

Thatap tano hay pagariya sii ko lalan o panolon sa di tano ron makawatan sa dianka’ a sakdot, sa taman sa di tano matmo so Allāh (سُبْحَانَهُ وَتَعَالَى) a zisii tano ko lalan ko panolon, a da’ tano sambi’ a go da tano pagalin, da tano barnkas sa kapasadan ko Allāh (سُبْحَانَهُ وَتَعَالَى) sa iphakapiya o ginawa tano so piphasa tano sii ko Allāh (سُبْحَانَهُ وَتَعَالَى) sa aayanan tano so isa ko dowa a mapiya a adn oto a kapakataban na adn pman a kasahid sa maydan.

وَأَقُولُ قَوْلِي هَذَا وَأَسْتَغْفِرُ اللَّـهَ لِي وَلَكُمْ وَلِسَائِرِالْمُسْلِمِينَ مِنْ كُلِّ ذَنْبٍ فَاسْتَغْفِرُوهُ إِنَّهُ هُوَ التَّوَّابُ الرَّحِيمُ

***Wa aqūlu qawlī hādā wa astagfirullāha lī wa lakum wa lisāiril Muslimīn min kulli dambin fastagfirūhu innahu Huwat Tawwābur Rahīm.***